KOMMISSIONENS AFGØRELSE
af 22. juli 2010
om fastlæggelse af en fælles formular for medlemsstaternes anden rapport om gennemførelsen af Europa-Parlamentets og Rådets direktiv 2004/42/EF vedrørende begrænsning af emissioner af flygtige organiske forbindelser
(meddelt under nummer K(2010) 4955)
(2010/693/EU)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets direktiv 2004/42/EF af 21. april 2004 om begrænsning af emissioner af flygtige organiske forbindelser fra anvendelse af organiske opløsningsmidler i visse malinger og lakker samt produkter til autoreparationslakering og om ændring af direktiv 1999/13/EF (1), særlig artikel 7, og
ud fra følgende betragtninger:
(1)
I henhold til artikel 3, stk. 1, i direktiv 2004/42/EF skal medlemsstaterne sikre, at de produkter, der står anført i bilag I til direktivet, kun markedsføres på deres område efter de i bilag II til direktivet anførte datoer, hvis deres indhold af flygtige organiske forbindelser (i det følgende benævnt »VOC-indhold«) ikke overskrider de i bilag II til direktivet fastsatte grænseværdier, og hvis VOC-indholdet er korrekt mærket i henhold til artikel 4 i dette direktiv.
(2)
I henhold til artikel 7 i direktiv 2004/42/EF skal medlemsstaterne på grundlag af en fælles formular, som er udarbejdet af Kommissionen, fremlægge en rapport med kontrolprogrammets resultater i henhold til artikel 6 i direktivet og de produktkategorier og -mængder, for hvilke der gives særlig tilladelse.
(3)
Formularen til første rapport for perioden fra den 1. januar til den 31. december 2007 blev fastlagt ved Kommissionens afgørelse 2007/205/EF (2). Der bør fastlægges en fælles formular for anden rapport for at gøre det muligt for medlemsstaterne at opfylde kravet om at fremlægge en rapport for perioden fra den 1. januar til den 31. december 2010.
(4)
Foranstaltningerne i denne afgørelse er i overensstemmelse med udtalelse fra det udvalg, der er nedsat i henhold til artikel 12, stk. 2, i direktiv 2004/42/EF -
VEDTAGET DENNE AFGØRELSE:
Artikel 1
Medlemsstaterne skal benytte sig af formularen i bilaget til denne afgørelse med henblik på at fremlægge den rapport, som der henvises til i artikel 7 i direktiv 2004/42/EF, og som dækker perioden fra den 1. januar 2010 til den 31. december 2010.
Artikel 2
Denne afgørelse er rettet til medlemsstaterne.
Udfærdiget i Bruxelles, den 22. juli 2010.